Ya kamata Sarki Sanusi ya nemi gafarar Ganduje - Magoya bayan Ganduje - BBC News Hausa
Ya kamata Sarki Sanusi ya nemi gafarar Ganduje - Magoya bayan Ganduje
https://www.bbc.com/hausa/labarai-48623784
Wasikar dai ta ja hankalin jama'a da dama, abin da ya sa tsohon kwamishinan wanda na hannun damar Ganduje ne ya mayar da martani, wanda aka wallafa a wasu jaridun Najeriya:
Bayan da gwamnatin jihar Kano ta samu rahoton Hukumar da ke yaki da cin hanci da rashawa da korafe-korafen al'umma ta jihar, kan sakamakon binciken almundahana da ake zargin Masarautar Kanon da yi, karkashin jagorancin Mai Martaba Sarki Muhammadu Sanusi na biyu, ta aika sakon neman jin bahasi ga Sarkin ta ofishin sakataren gwamnatin jihar ranar Alhamis, 6 ga watan Yuni.
Yadda dinkin sallar bana ya kasance a Kano
Idan za ku tuna, wata kungiya da aka fi sani da 'Concerned Friends of the Kano Emirate' ta aika wa hukumar da ke yaki da cin hanci ta jihar wasika tana zargin cewa masarautar Kano ta yi almubazzaranci da Naira biliyan 3.4 wajen siyan abubuwa daban-daban da goyon bayan Sarkin.
Abin dubawa a nan shi ne, hukumar mai yaki da cin hancin mai zaman kanta, na aiki ne da ka'idojin dokar hukumar ta 2008 wato Kano State Public and Anti-Corruption Commission Law 2008.
Shugaban hukumar, Barrista Magaji Rimingado ya bayyana wa 'yan jarida ranar 10 ga watan Yuni cewa, : ''Gwamna Abdullahi Umar Ganduje, bai yi katsalandan a binciken ba, kuma ba zai taba yi ba. Ya nuna cewa bisa tanadin da bangare na 8 na kundin tsarin hukumar yaki da cin hancin, wanda ya ayyana hukumar ta yi aiki ba tare da an yi mata ko wane irin kutse ba.
Sai dai abin mamaki, Sarki Sanusi ya bi ka'ida ya amsa takardar ya kuma bayar da bahasin.
A bisa haka ne, na yi mamakin dalilin wata makala da aka buga a shafin karshe na jaridar Daily Trust ta Juma'a 7 ga watan Yuni mai taken "Wasika zuwa ga Gwamna Abdullahi Umar Ganduje."
Marubucin makalar, Jibrin Ibrahim ya bukaci Gwamna Ganduje ya janye neman bahasin, inda a ra'ayinsa, ya ce bai kamata a bayar da takardar neman bahasin ba ma tun farko!
Ya kamata Jibrin ya tuna cewa, ba Gwamna Ganduje ne ya assasa kirkirar sabbin masarautun ba. Haka kuma ba shi ya kai maganar majalisar jiha ba. Abin kawai da ya yi shi ne yin aikin da ya rataya a wuyansa na sa hannu kan doka.''
Image caption An kirkiri sabbin masarautun hudu wato- Rano da Gaya da Bichi da Karaye
''Idan za a tuna, Mista Ibrahim Salisu Chamber ne ya bayar da shawarar a kirkiri sabbin masarautun wanda ya ce a ba su kima daya da Masarautar Kano. A ganinsa, kirkirar sabbin masarautun zai kawo ci-gaba a jihar.
Ya kamata Jibrin Ibrahim ya gane cewa an wuce lokacin daukar matasa masu zaman kashe-wando don bangar siyasa, yayin da 'ya'yansu ke kasashen waje suna karatu.
Jibrin Ibrahim ya sani cewar wannan wani sabon babi ne, kuma dole ne Kano ta dau hanyar sauyi ita ma.''
Image caption Farfesa Jibrin Ibrahim
''Bai kamata a sauya manufar kirkirar sabbin masarautu a Kano ba, zuwa cewa ana so a tarwatsa masarautar Kano da martabarta ba.
Kawai wani mataki ne na fadada al'adun Kano da kuma kai ci gaba ga mutane. Sabbin masarautun Bichi da Gaya da Rano da Karaye sun kafu kenan.
Daga karshe, dole a jinjina wa 'yan Najeriya da suka taka rawa wajen yin sulhu tsakanin Gwamna Abdullahi Umar Ganduje da Mai martaba, Sarki Muhammadu Sanusi na biyu. Wannan mataki ne da Gwamna Ganduje mai son zaman lafiya zai karba hannu bibbiyu.
Sai dai fa kamata ya yi Sarki Sanusi ya bai wa Gwamna Ganduje da daukacin al'ummar Kano hakuri a bayyane, bisa kunyata masarautar Kano da yayi da kuma cakuda ta da siyasa.
Wannan zai nuna matsayinsa na son zaman lafiya da yafiya don ci gaban Kano da al'ummarta.
A lokacin da aka yi duka wannan ne, sulhun zai kayatar kuma ya zama mai riba.''
Malam Muhammad Garba shi ne tsohon Kwamishinan watsa labarai da matasa da al'adu na jihar kano.